George Buricea, selecţionerul echipei naţionale de handbal masculin a României, spune că barajul cu Cehia, contând pentru calificarea la Campionatul Mondial din 2025, se va decide la 1-2 goluri şi că micile detalii vor face diferenţa.
„Suntem conştienţi toţi că este un meci important pentru istoria noastră viitoare, dacă pot să spun aşa. Pentru că noi cu cât vom reuşi să legăm mai repede calificările, cu atât e mai bine. Din punct de vedere medical, sigur că suntem pe final de sezon şi există mici probleme, dar nimic foarte serios. Nici nu mai are sens să ne plângem de aşa ceva. Trebuie să uităm şi să dăm absolut tot ce avem mai bun în noi dacă vrem să reuşim ceva frumos şi măreţ. Din punctul meu de vedere, micile detalii vor face diferenţa cu Cehia. Aşa că va conta absolut fiecare gol. Pentru că se poate întâmpla orice într-o dublă de nivelul ăsta”, a afirmat tehnicianul înaintea manşei tur cu Cehia, programată, miercuri, la Baia Mare.
Selecționerul a menţionat că aportul publicului băimărean va conta enorm în ecuaţia calificării echipei naţionale a României.
„Va fi un meci foarte greu, Cehia este o echipă foarte bună, condusă de un antrenor experimentat. E clar că avem şansa noastră. Va fi cu siguranţă un meci foarte spectaculos. Avem nevoie de susţinerea publicului băimărean, din acest motiv am ales să jucăm aici. Pentru că este un public cunoscător al acestui sport, aşa că avem nevoie de suportul acestui public din minutul 1 până în minutul 60. Suporterii băimăreni sunt un element foarte important în ecuaţia acestei calificări. Publicul în general contează enorm, te poate ridica din cele mai grele momente. Pentru că poate pune presiune pe adversar, pe arbitri… deci contează enorm aportul fanilo”, a precizat George Buricea.
România întâlneşte Cehia, miercuri, de la ora 17:30, în Sala Polivalentă Lascăr Pană din Baia Mare, în prima manşă a barajului de calificare la Campionatul Mondial din 2025. Meciul retur cu Cehia va avea loc în 12 mai, la Brno.